PROSPECT REIT โชว์ฟอร์มแกร่งรายได้โต อัตราการเช่าไตรมาสแรก 93.4%
"พรอสเพค รีท แมเนจเมนท์" โชว์ฟอร์มแกร่งรายได้โต อัตราการเช่าไตรมาสแรก 93.4%
16 พ.ค. 2565

บริษัท พรอสเพค รีท แมเนจเมนท์ จำกัด ผู้จัดการกองทรัสต์ ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ พรอสเพค โลจิสติกส์และอินดัสเทรียล หรือ “PROSPECT REIT” ประกาศผลการดำเนินงานไตรมาสที่ 1/2565 แนวโน้มยังสดใส ด้วยรายได้จากการดำเนินงานรวม 109.6 ล้านบาท เพิ่มขึ้นจากช่วงเดียวกันของปีก่อนหน้า 1.51% โดยมีกำไรจากการลงทุนสุทธิถึง 70.9 ล้านบาทปัจจุบัน PROSPECT REIT มีอัตราการเช่าพื้นที่โรงงานและคลังสินค้า (Occupancy Rate) อยู่ที่ 93.4% เตรียมพร้อมประกาศจ่ายเงินออกให้ผู้ถือหน่วยทรัสต์ในรูปแบบประโยชน์ตอบแทนและเงินเฉลี่ยคืนทุน ในอัตรา 0.2275 บาทต่อหน่วย โดยมีกำหนดจ่ายในวันที่ 10 มิถุนายนนี้ ตั้งเป้ารักษาอัตราผลตอบแทน (Yield) ของกองทรัสต์ปีนี้ให้อยู่ที่ประมาณ 8-9% ซึ่งอยู่ในระดับสูงกว่าค่าเฉลี่ยตลาดโดยรวมนางสาวอรอนงค์ ชัยธง ประธานเจ้าหน้าที่บริหาร บริษัท พรอสเพค รีท แมเนจเมนท์ จำกัด ในฐานะผู้จัดการกองทรัสต์ เปิดเผยว่า “ผลประกอบการในไตรมาสที่ 1/2565 PROSPECT REIT ยังคงรักษาอัตราการเช่าที่สูงเกินกว่า 90% ซึ่งสูงกว่าค่าเฉลี่ยเมื่อเทียบกับอัตราการเช่าพื้นที่เฉลี่ยในโซนบางนา-ตราด แม้ต้องเผชิญกับผลกระทบจากปัจจัยภายนอกหลากหลายด้าน ทั้งทางด้านเศรษฐกิจ ผลพวงจากสงครามรัสเซีย-ยูเครน ทำให้ราคาน้ำมันผันผวน ตลอดจนสถานการณ์โควิด มี EBITDA margin ที่แข็งแกร่ง ตอกย้ำทรัพย์สินที่กองทรัสต์ลงทุนมีคุณภาพสูง ไม่ว่าจะเป็นในเรื่องทำเลที่ตั้ง สภาพทรัพย์สิน หรือแม้กระทั่งผู้เช่าภายในโครงการ”ปัจจัยสนับสนุนการเติบโตของ PROSPECT REIT เกิดจากการกระจายตัวของผู้เช่าส่วนใหญ่ซึ่งล้วนเป็นกลุ่มอุตสาหกรรมที่สอดรับดีมานด์ของตลาดในปัจจุบัน ทั้งด้านการขนส่ง ธุรกิจ E-commerce และธุรกิจอาหารที่โตสวนกระแส โดยในโครงการเป็นผู้ประกอบการที่ดำเนินธุรกิจกระดาษมากที่สุด คิดเป็น 14.3% รองลงมาได้แก่ ธุรกิจอาหาร ธุรกิจรีไซเคิล ธุรกิจในอุตสาหกรรมพลาสติก และธุรกิจการให้บริการด้านโลจิสติกส์ ส่งผลให้มีอัตราการเช่าสูงต่อเนื่องประกอบกับทรัพย์สินของกองทรัสต์ส่วนใหญ่อยู่ในโครงการบางกอกฟรีเทรดโซน (BFTZ) ตั้งอยู่บนถนนบางนา-ตราด กม.23 จัดเป็นพื้นที่ยุทธศาสตร์ทางโลจิกติกส์ที่สำคัญของประเทศ จึงดึงดูดให้ผู้เช่ารายเดิมต่อสัญญาได้มากกว่า 85% มาโดยตลอด รวมถึงมีผู้เช่ารายใหม่ในกลุ่มธุรกิจอาหารเซ็นสัญญาเพิ่มเติมเข้ามา“สำหรับแผนการสร้างการเติบโตในครึ่งปีหลัง PROSPECT REIT จะยังคงรักษาฐานผู้เช่าที่มีความหลากหลายในแต่ละอุตสาหกรรม ซึ่งส่วนใหญ่เป็นผู้เช่าจากประเทศญี่ปุ่น ไทย จีน และมองหาผู้เช่ารายใหม่ในกลุ่มธุรกิจที่มีความเกี่ยวเนื่องกัน เพื่อเสริมแกร่งผู้เช่ารายเดิม เช่น การผลิต การขนส่ง บรรจุภัณฑ์ นอกจากนี้ ทาง PROSPECT REIT ได้วางแผนเพิ่มทุน เพื่อขยายมูลค่าสินทรัพย์ของกองทรัสต์ และอยู่ในระหว่างศึกษาความเป็นไปได้ของการซื้อทรัพย์สินที่มีสัดส่วนการลงทุนแบบ Freehold มากขึ้น ซึ่งจะส่งผลดีต่อการดำเนินงานของ PROSPECT REIT ในระยะยาว ขณะเดียวกัน กลยุทธ์ของเราไม่ได้จำกัดแค่การลงทุนในทรัพย์สินของผู้จำหน่ายทรัพย์สินรายเดิม (sponsor) เท่านั้น แต่ยังเปิดกว้างไปถึงทรัพย์สินที่อยู่นอกกลุ่มด้วยเช่นกัน เพราะเราเป็นผู้จัดการกองทรัสต์ที่มีนโยบายการลงทุนแบบอิสระ มองหาโอกาสในการลงทุนในอสังหาริมทรัพย์ที่มีศักยภาพสูงอยู่เสมอ” นางสาวอรอนงค์ กล่าวเสริมหลังจากเปลี่ยนชื่อเป็น “ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ พรอสเพค โลจิสติกส์และอินดัสเทรียล” ไปเมื่อเดือนมีนาคม PROSPECT REIT จะยังคงเดินหน้าเพิ่มทรัพย์สินคุณภาพดี พร้อมบริหารจัดการกองทรัสต์อย่างมีประสิทธิภาพ เพื่อสร้างการเติบโตและส่งมอบผลตอบแทนที่สม่ำเสมอแก่ผู้ถือหน่วยต่อไป